Fed Fredag bliver ikke til noget i år. Men i den århusianske forlystelsespark efterlyser direktøren besked om, hvor mange parken kan tænkes at få lov at lukke ind, når for eksempel storcentre atter får lov at holde åbent.

Annonce

AARHUS: Direktør Henrik Ragborg Olesen i Tivoli Friheden i Aarhus savner en definition på "en stor forsamling". Det var det udtryk, statsminister Mette Frederiksen brugte, da hun forleden lukkede for sommerens festivaler. Hun sagde, at "store forsamlinger" ikke var tilladt til og med august. - Men hvor mange må vi have inde i Tivoli Friheden? Hvor er grænsen for en stor forsamling, spørger Henrik Ragborg Olesen. Han ved godt, at Fed Fredag bliver det så som så med i år. Men der kan være andre, mindre arrangementer i den århusianske forlystelsespark, hvor folk måske kunne lukkes ind. - Jeg tænker ikke på noget med at lukke 100 ind på en dag eller 200. Det vil vi slet ikke holde åbent for, for der er udgifterne til driften alt for store i forhold til indtægterne. Men hvis for eksempel storcentre får lov til at åbne igen, så kan vi vel også. Hos os er gæsterne tilmed udendørs, siger Ragborg Olesen.

Jeg regner ikke på underskuddet, for jeg tør ikke. Henrik Ragborg Olesen, direktør i Tivoli Friheden

Annonce

Få fede fredage

Den sidste Fed Fredag af i alt godt 20 i år er planlagt til 4. september. - Hvis ikke forbuddet mod "store forsamlinger" bliver udvidet ud over august, kan vi holde den. Desuden har vi åbent endnu et par weekender i september, så vi kan flytte et par af koncerterne dertil, hvis det er muligt, siger Ragborg Olesen. For Tivoli Friheden er der endnu et par højdepunkter i sæsonen efter sommeråbningen. Det er Halloween i efterårsferien i oktober og "Jul i Tivoli" i november og december. - Tænk nu, hvis vi lægger an til Halloween i oktober, og vi så får anden bølge af coronaen, som nogen forudsiger. Så kan vi bliver nødt til at lukke der. Vi er i et limbo lige nu. Det er ikke til at vide, hvad der sker, siger direktøren. Tivoli retter til efter omstændighederne og har sendt de ansatte hjem, som kunne sendes hjem. - Vi får løntilskud til dem og håber, at vi også får del i en af de andre hjælpepakker til nogle af de faste omkostninger, siger Ragborg Olesen.

Annonce

Lån i udstyr